Turun Hengentieteen Seura

**Turun Hengentieteen Seura** oli Pekka Siitoimen 1. syyskuuta 1971 perustama okkultistiryhmä.

## Aktiviteetit
Seura ilmoitti perusperiaatteikseen ”edistää kansallismielistä isänmaallista toimintaa [ja] arjalaisen hengellisyyden kehittymistä”. Seura ilmoitti myös vastustavansa kapitalismia, kommunismia ja ”Jehovan tyranniaan perustuvaa juutalaista uskontoa”. Puhujina oli muun muassa marsalkka Mannerheimin, presidentti Risto Rytin ja Johannes Virolaisen henkilökohtainen selvänäkijä Aino Kassinen. Seuran kunniapuheenjohtaja oli Boris Popper, valkoinen emigrantti-satanisti ja entinen Gulag-vanki. Popper piti puheita juutalaisia ja kommunismia vastaan seuran tiloissa. Toinen merkittävä jäsen oli entinen Ranskan muukalaislegioonan sotilas Timo Pekkala, joka toimi sotilaskouluttajana Siitoimen toisessa uusnatsiryhmässä, Isänmaallisessa Kansanrintamassa. Seuran väitettiin suorittaneen saatanallisia orgioita, mikä uskonnontutkija Pekka Iitin mielestä ei ehkä ollut ”kaukana totuudesta”.

Vaikka Siitoin kehuskeli, että seuralla oli 1000 jäsentä, kokouksissa oli yleensä korkeintaan ”noin 50” osallistujaa.

Eduskunnan kommunistit tiedustelivat hallitukselta, haittaisiko seuran toiminta suhteita Neuvostoliittoon. Seura kiellettiin heinäkuussa 1977. Siitoin kuitenkin muodosti useita, vielä avoimemmin uusnatsistisia ryhmiä. Useat Kirjapaino Kursiivin tuhopolton tekijät marraskuussa 1977 olivat seuran jäseniä.

## Paino
Seuralla oli oma painotalo, joka julkaisi enimmäkseen Siitoimen kirjoittamia kirjoja paranormaalista, satanismista, okkultismista ja holokaustin kieltämisestä. Yleisradion mukaan paino oli aikanaan huomattava tuomalla  Mooseksen kuudennen ja seitsemännen kirjan eli Mustan Raamatun saataville suomeksi. Seura käänsi ja levitti kirjojaan myös muilla pohjoismaisilla kielillä. Siitoin perusti lopulta Föreningen Veronican (Veronica-seura), joka oli omistettu kirjojen levitykseen Ruotsissa.

## Teologia
Siitoin uskoi uusgnostilaisuuteen ja teosofiaan ja yhdisti nämä antisemitismiin ja satanismiin. Hänelle Lucifer, Saatana ja Jeesus olivat Monadin alaisia, ja niitä voitiin palvoa yhdessä. Siitoimen mukaan Mooses keksi taikuuden, mutta kateellinen Demiurgi-Jehova yrittää hämärtää tämän tiedon ei-juutalaisilta. Lucifer oli prometheaaninen hahmo, joka loi alkuperäisen ihmiskunnan ja antoi heille viisautta, jotta he kehittyisivät jumalten kaltaisiksi ajan myötä, kun taas Jehova loi juutalaisen rodun anastamaan Luciferin vallan ja hallitakseen ihmiskuntaa. Siitoin sai vaikutteita myös kristillisistä apokryfeista, kuten Juudaksen evankeliumista ja hänelle Jeesus oli Monadin ja Luciferin edustaja Demiurgia vastaan. Näihin on yhdistetty suomalaisen kansantaikuuden elementtejä.

## Symboolit

Seura käytti Alkumunaa yhtenä pääsymboleistaan, käärme symboloi Saatanaa ja oli maskuliininen / fallinen symboli ja jumalallista naisellisuutta symboloi muna, ja yhdessä ne symboloivat iankaikkista viisautta ja elämää.

## Perintö
Seuran kieltämisen jälkeen Siitoimen vapaina pysyneet toverit käyttivät Kansallis-Mytologisen Yhdistyksen nimeä kustantamolleen vuodesta 1977 alkaen, ja Siitoin otti nimen käyttöön uudelle järjestölleen vuonna 1981 vankilasta vapautumisensa jälkeen.

Vuonna 2010 perustettiin uusi ryhmä nimeltä Turun Henkitieteiden Seura. Vuonna 2012 se piti rituaalin ”pyhittääkseen Suomi Saatanalle”. Noin 500 ihmistä ilmoitti Facebookissa osallistuvansa tapahtumaan, mutta ei tiedetä, kuinka moni todella osallistui.

## Lähteet

* 

### Viitteet